RAPPORT om artikel 503 i forordning (EU) nr. 575/2013

KAPITALKRAV FOR SÆRLIGT DÆKKEDE OBLIGATIONER OG SÆRLIGT DÆKKEDE REALKREDITOBLIGATIONER

BAGGRUND

Særligt dækkede obligationer og særligt dækkede realkreditobligationer er gældsforpligtelser, som udstedes af kreditinstitutter, og som er sikret ved en ring-fenced pulje af aktiver ("cover pool" eller "dækkende aktiver"), som obligationsindehaverne har fortrinsret til som privilegerede kreditorer. Obligationsindehaverne bevarer samtidig som almindelige kreditorer en fordring på den udstedende enhed eller en enhed tilknyttet udstederen for så vidt angår restbeløb, som ikke måtte være blevet fuldt ud afregnet i forbindelse med realiseringen af de dækkende aktiver. Dette dobbelte krav mod cover poolen og udstederen betegnes "dual recourse"-mekanismen. Cover poolen omfatter endvidere aktiver af høj kvalitet, typisk, men ikke udelukkende, realkreditlån og offentlig gæld. Udsteder er normalt forpligtet til at sikre, at værdien af aktiverne i cover poolen til enhver tid mindst svarer til værdien af de særligt dækkede obligationer og særligt dækkede realkreditobligationer, og til at erstatte aktiver, som misligholdes eller på anden måde ikke opfylder de relevante kriterier.

De ovenfor beskrevne karakteristika bidrager til at gøre særligt dækkede obligationer og særligt dækkede realkreditobligationer til gældsinstrumenter med lav risiko og legitimerer dermed de i artikel 129 i forordning 575/2013 ("CRR") fastsatte fordelagtige kapitalkrav. Kreditinstitutter, som investerer i særligt dækkede obligationer og særligt dækkede realkreditobligationer, der falder ind under artikel 129, må holde et lavere niveau af lovpligtig kapital i relation til disse instrumenter, end det, der ellers ville have været gældende for foranstående usikret bankgæld (f.eks. 10 % risikovægt for særligt dækkede obligationer og særligt dækkede realkreditobligationer på "kreditkvalitetstrin 1" sammenlignet med 20 % for en anden type direkte eksponering mod et kreditinstitut på samme trin). Disse i sammenligning lavere kapitalkrav benævnes i CRR "fordelagtige risikovægte".

Disse fordelagtige risikovægte er imidlertid kun tilladte for "kvalificerende særligt dækkede obligationer og særligt dækkede realkreditobligationer", dvs. sådanne, som er sikret ved de aktiver af høj kvalitet, som er omfattet af artikel 129 i CRR. Cover pooler kan bl.a. indeholde kvalificerende privilegerede andele udstedt af franske "fonds communs de Créances" eller tilsvarende securitiseringsinstrumenter svarende til maksimalt 10 % af den nominelle værdi af det udestående beløb vedrørende de særligt dækkede obligationer og særligt dækkede realkreditobligationer, og de kompetente myndigheder kan i henhold til artikel 496 i CRR undlade at anvende nævnte grænse indtil den 31. december 2017.

Ved artikel 503 i CRR pålægges det Kommissionen at aflægge rapport til medlovgiverne om en række emner vedrørende behandlingen af særligt dækkede obligationer og særligt dækkede realkreditobligationer for så vidt angår lovpligtig kapital i henhold til CRR under hensyn til Den Europæiske Banktilsynsmyndigheds ("EBA's") henstillinger vedrørende hver problemstilling i afsnit 10 i dennes rapport "Report on EU Covered Bond Frameworks and Capital Treatment" ("EBA-rapporten").

EMNE NR. 1: ER FORDELAGTIGE RISIKOVÆGTE HENSIGTSMÆSSIGE FOR SÆRLIGT DÆKKEDE OBLIGATIONER OG SÆRLIGT DÆKKEDE REALKREDITOBLIGATIONER?

Ved artikel 503, stk. 1, i CRR pålægges det Kommissionen at aflægge rapport om, hvorvidt de fordelagtige risikovægte i artikel 129 og kapitalgrundlagskravene vedrørende specifik risiko i artikel 336, stk. 3, i CRR er tilstrækkelige for kvalificerende særligt dækkede obligationer og særligt dækkede realkreditobligationer under hensyn til de forskellige typer af dækkende aktiver, cover poolens gennemsigtighed og indvirkningen af udstedelsen af særligt dækkede obligationer og særligt dækkede realkreditobligationer på udstederens usikrede kreditorer (aktivbehæftelser).

Med hensyn til det generelle spørgsmål vedrørende hensigtsmæssigheden af de fordelagtige risikovægte anfører EBA, at den "som følge af de gode historiske resultater i EU for så vidt angår misligholdelse og tab i forbindelse med særligt dækkede obligationer og særligt dækkede realkreditobligationer, det i lovrammerne for særligt dækkede obligationer og særligt dækkede realkreditobligationer integrerede "dual recourse"-princip [..], det særlige offentlige tilsyn [..] og kriterierne i artikel 129 i CRR anser behandlingen med fordelagtige risikovægte i artikel 129 i CRR for at være en i princippet hensigtsmæssig tilsynsmæssig behandling."

Under henvisning til ovenstående fremlægger Kommissionen følgende i henhold til artikel 503, stk. 1, i CRR:

mens medlemsstaternes regeringers beslutning om at understøtte eller sågar redde visse udstedere af særligt dækkede obligationer og særligt dækkede realkreditobligationer kunne have bidraget til helt at undgå formelle misligholdelser, anerkender Kommissionen, at de generelle kreditresultater for særligt dækkede obligationer og særligt dækkede realkreditobligationer i Europa var særdeles overbevisende gennem de seneste perioder med pressede markeder mellem 2008 og 2012, særlig i sammenligning med andre finansielle instrumenter (nemlig værdipapirer af asset-backed typen). Eurosystemets tre programmer til obligationsopkøb (Eurosystem Covered Bond Purchase Programmes) spillede også en væsentlig rolle med hensyn til at sikre likviditet på de europæiske obligationsmarkeder

det fremgår af EBA-rapporten, at "dual recourse"-princippet er effektivt integreret i medlemsstaternes lovgivning om særligt dækkede obligationer og særligt dækkede realkreditobligationer i overensstemmelse med kravene i artikel 52, stk. 4, i direktiv 2009/65/EF, og at denne lovgivning i det store og hele følger standarderne for kreditkvalitet, emission og gennemsigtighed i artikel 129 i CRR. Selv om den grad af harmonisering af lovgivningen om særligt dækkede obligationer og særligt dækkede realkreditobligationer, som disse bestemmelser har medført, kun har været indirekte og af overordnet karakter, anerkender Kommissionen, at den ikke desto mindre har bidraget til at forbedre den finansielle stabilitet for markedet som helhed og skabe en kvalitetsreference, som investorerne søger at fæste lid til.

Kommissionen er derfor enig i EBA's henstilling om, at de nuværende fordelagtige risikovægte i artikel 129 og kapitalgrundlagskravene vedrørende specifik risiko i artikel 336, stk. 3, i CRR fortsat repræsenterer en tilstrækkelig tilsynsmæssig behandling af kvalificerende særligt dækkede obligationer og særligt dækkede realkreditobligationer.

Under forbehold af det ovenfor nævnte viser EBA-rapporten, at medlemsstaternes lovgivning om særligt dækkede obligationer og særligt dækkede realkreditobligationer er væsensforskellig for så vidt angår nogle centrale tekniske aspekter vedrørende særlig disse instrumenters sikkerhed og gennemsigtighed. For at legitimere videreførelsen af den fordelagtige tilsynsmæssige behandling anbefaler EBA en større konvergens mellem medlemsstaternes lovgivning om særligt dækkede obligationer og særligt dækkede realkreditobligationer på grundlag af rapportens principper for bedste praksis. En sådan konvergens opnås ikke alene ved at ændre kriterierne i artikel 129 i CRR, eftersom anvendelsesområdet for nævnte artikel er begrænset til den tilsynsmæssige behandling af en delmængde af disse instrumenter. Kommissionen har derfor til hensigt at indhente synspunkter fra interessenter vedrørende betimeligheden og udformningen af en integreret lovramme på EU-plan gennem et dedikeret høringsdokument om særligt dækkede obligationer og særligt dækkede realkreditobligationer, således som det blev bebudet i grønbogen om kapitalmarkedsunionen den 18. februar.

I relation til de specifikke problemstillinger i artikel 503, stk. 2, i CRR fremlægger Kommissionen følgende:

fordelagtige risikovægte bør fortsat anvendes ensartet på alle kvalificerende særligt dækkede obligationer og særligt dækkede realkreditobligationer uden hensyntagen til aktivklasse eller til, i hvilken medlemsstat obligationen er udstedt. Kommissionen vil imidlertid gerne diskutere med interessenterne, hvorvidt det vil være hensigtsmæssigt: i) at erstatte de overordnede betingelser i artikel 129 i CRR med et sæt mere omfattende kriterier og ii) at anerkende sikrede instrumenter baseret på strukturer, som minder om særligt dækkede obligationer og særligt dækkede realkreditobligationer, og som sikres ved lån, hvis formål er finansiering af ikkefinansielle aktiviteter med henblik på en eventuel europæisk lovramme (jf. denne rapports emne nr. 2)